Нуль Буль-Буль  
*Васіль Вітка*

Ішло трое бабуль,

Бачаць, на дарозе — нуль.

Сталі бабкі ўперабой

Разважаць паміж сабой:

— Што рабіць і як тут быць,

Як знаходку падзяліць?

Было б толькі двое нас —

Разабраліся б ураз,

Падзялілі б адмыслова:

Кожнай — роўная палова

Па памеру, па вазе —

Кожнай бабе па дузе.

Кожнай — роўна паўкруга:

Мне — дуга, табе — дуга.

Жаль, што так у нас не выйдзе —

Вельмі ж трэцюю пакрыўдзім…

Трэцяя сказала: — Не,

Будзе вам і будзе мне.

Дзякуй, дзякуй вам, бабусі,

Ў крыўдзе я не застануся.

Мілыя мае падругі,

Забірайце свае дугі.

3 вашага дазволу я

Вазьму дзірку ад нуля.

Дзякуй вам, што памаглі

Мне застацца пры нулі,

Бо навокала

Нуля

Круціцца

Уся зямля.

На ўвесь свет

Праславіў Нуль

Сваё прозвішча:

Буль-Буль.

Добра дзецям быў знаём

Круглым тварам,

Круглым лбом.

Малачко любіў, булён,

Возьме бутлю — і нагбом:

Буль, буль, буль,

Буль, буль, буль.

Гляне,

А на дне ўжо —

Нуль.

Нуль Буль-Бульчык круглатвары,

Не любіў ён акуляры,

Бо замест вачэй былі

Ў Буля круглыя нулі.

I заместа носа — нуль,

А пад носам: буль, буль, буль.

I заместа рота — нуль,

Вось адгэтуль і дасюль,

А то, можа, і шырэй,

I вышэй нулёў — вушэй.

Матчын сын, унук бабульчын,

Быў ён самы лепшы вучань.

Не гарэзнік беспрытульнік,

Нуль Буль-Буль быў круглы нульнік.

Тры гады быў у адным

Ён у класе нулявым.

Больш за ўсё любіў Нуль Буль

3 мыла бурбалкі: буль, буль.

Як пачне ў саломку дзьмуць —

Пухіры плывуць, плывуць

I па небе, па зямлі —

Каляровыя нулі.

А аднойчы выдзьмуў шар,

Што падняўся вышай хмар.

I тады надумаў Буля:

«Выдзьму я зямную кулю.

Хай яшчэ адна зямля

Круціцца вакол нуля».

Але мыла

Не хапіла.

Мыла

Буля

Пагубіла.

Так Буль-Бульчык надзімаўся,

Так стараўся,

Напінаўся —

Лопнуў

Небарака

Нуль.

Не знайшоў ніхто дасюль

Нават следу анідзе —

Быццам пугай па вадзе,

Быццам бурбалка:

Буль,

Буль…

Ішло трое бабуль,

Бачаць, на дарозе — нуль.

Сталі бабкі талакой,

Разліваюцца ракой,

Слёзы коцяцца ў бабуль:

Мілы,

Слаўны

Нуль

Буль-

Буль.

1977 г.